Fit-2 ta' Diċembru 2016, il-Kunsill adotta approċċ ġenerali parzjali dwar proposta biex jippromwovi internet b'xejn fil-komunitajiet lokali permezz ta' skema ffinanzjata mill-UE, 'WiFi4EU'. Kwistjonijiet baġitarji li jikkonċernaw ir-rieżami ta' nofs it-terminu tal-qafas finanzjarju pluriennali ser jiġu ffinalizzati aktar 'il quddiem. Il-proposta għandha l-għan li tgħin biex jiġi pprovdut WiFi b'xejn fil-kunsilli lokali, il-ġonna pubbliċi u ċentri oħra tal-ħajja pubblika . L-UE ser tiffinanzja l-installazzjoni ta' punti ta' aċċess bla fili lokali, u l-benefiċjarju ser iżomm is-servizz. Ser ikun faċli għaċ-ċittadini biex jagħrfu n-netwerk b'xejn bl-isem WiFi4EU. Bis-saħħa ta' dawn il-konnessjonijiet lokali b'xejn, anke dawk li b'xi mod jista' jkollhom diffikultajiet biex jidħlu online, bħall-persuni bla xogħol jew anzjani, għandu jkollhom l-opportunità li jesperjenzaw il-benefiċċji tal-broadband b'veloċità għolja . WiFi4EU ser tippromwovi servizzi diġitali lokali bħall-gvern elettroniku, u mistennija li żżid id-domanda taċ-ċittadini għall-konnettività u l-użu ta' servizzi online. "Il-qbil tal-lum dwar Wifi4EU huwa suċċess għall-presidenza. L-għan tagħna huwa li niżguraw li l-Ewropa tkun fost l-aktar ekonomiji gigabit żviluppati. Din id-deċiżjoni ġġib benefiċċji diretti għaċ-ċittadini u turi li l-Ewropa taħdem għalihom. Fl-istess ħin, m'għandniex ninsew il-ħtieġa li nipprovdu internet b'veloċità għolja, li jinkludi konnessjoni WiFi pubblika b'xejn, f'żoni fejn l-abitanti m'għandhomx konnessjoni adegwata. Għandna nħarsu lil hinn mill-aktar reġjuni żviluppati u niżguraw li niksbu riżultati għaċ-ċittadini kollha tagħna." Peter Pellegrini, Viċi Prim Ministru Slovakk għall-Investimenti u s-Soċjetà tal-Informazzjoni flus għall-iskema ser jittieħdu mill-Faċilità Nikkollegaw l-Ewropa. Għodod ta' finanzjament sempliċi bħal vawċers ser jintużaw biex ikopru sa 100 % tal-ispejjeż eliġibbli. Il-finanzjament ser jiġi allokat b'mod ġeografiku bilanċjat fl-UE kollha u fil-prinċipju, fuq bażi ta' min jiġi l-ewwel jinqeda l-ewwel. L-għadd ta' komunitajiet lokali li jistgħu jibbenefikaw mill-iskema ser jiddependi mill-baġit finali tagħha. L- eliġibbiltà hija bbażata fuq il-fatt li tkun 'entità tas-settur pubbliku' kif tispjega d-direttiva dwar l-aċċessibilità tas-siti web u l-applikazzjonijiet mobbli pubbliċi. Sabiex jirċievu l-finanzjament, il-fornituri ta' WiFi jridu joffru tal-inqas konnettività b'veloċità għolja (ta' aktar minn 30Mbps). Huma jridu wkoll ikunu kapaċi jġarrbu l-ispejjeż operattivi ladarba l-konnessjoni tkun ġiet installata. Biex jiġi żgurat li ma jkun hemm l-ebda effett negattiv fuq il-kompetizzjoni jew l-investiment privat, huma biss il-proġetti li ma jidduplikawx konnessjonijiet tal-internet pubbliċi jew privati eżistenti li huma eliġibbli. Il-proposta ġiet ippreżentata mill-Kummissjoni f'Settembru fil-qafas tal-pakkett tal-konnettività. Sabiex jiġi adottat, l-abbozz ta' regolament għandu jiġi approvat kemm mill-Kunsill kif ukoll mill-Parlament Ewropew. Ara l-paġna tal-laqgħa